Haj va Umraga navbatlarni davlat xizmatlari markazlariga o‘tkazish rejalashtirilmoqda

«Fuqarolarning Haj va Umra safarlariga borish uchun navbatga turish va yuritishni to‘liq davlat xizmatlari markazlariga o‘tkazish orqali inson omilidan holi, ochiqlik va shaffoflik prinsiplari hamda raqamli texnologiyalarga asoslangan tizimni joriy etishga oid qonunchilik xatlovdan o‘tkazildi. Hozirda O‘zbekiston musulmonlari idorasi va Din ishlari bo‘yicha qo‘mita, shuningdek boshqa tegishli tashkilotlar vakillari ishtirokida ishchi guruh tuzilib, Haj va Umra ziyoratiga borish uchun navbatga yozilish va uni onlayn kuzatib borish jarayonlarini raqamlashtirishga doir chora-tadbirlar ishlab chiqilmoqda», - deyiladi Kun.uz so‘roviga muvofiq taqdim qilingan ma’lumotda.
Hozircha, ushbu reja 2022 yildagi Haj-umra ziyorati mavsumidan boshlab ishga tushirilishi yoki tushirilmasligi ma’lum emas.
2021 yil 21 dekabr kuni Senatning ochiqlik qo‘mitasida bo‘lib o‘tgan majlisida Korrupsiyaga qarshi kurashish agentligi direktori Akmal Burhonov davlat tashkilotlarining ochiqlik darajasini oshirish bo‘yicha takliflar qatorida ushbu masalani ham ilgari surgan edi.
Haj va Umraga elektron navbat, IMEI va boshqalar — Aksilkorrupsiya agentligi takliflar bilan chiqdi 
Xususan, agentlik fuqarolarning Haj va Umra safarlariga borish uchun navbatga turish va yuritishni to‘liq davlat xizmatlari markazlariga o‘tkazish orqali inson omilidan holi, ochiqlik va shaffoflik prinsiplari hamda raqamli texnologiyalarga asoslangan tizimni joriy etishni taklif qilgan edi.
Eslatib o‘tamiz, 3 iyul kuni Din ishlari bo‘yicha qo‘mita 2022 yilgi Haj ziyorati narxlari 62,9 million so‘mga qimmatlaganini ma’lum qildi. Kun.uz o‘rganishlari bu narx Qozog‘iston, Qirg‘iziston, Tojikiston va Rossiyadagidan sezilarli qimmat ekanini ko‘rsatdi.